ORDE do 4 de marzo de 2008 pola que se regula o procedemento de adxudicación de prazas para fillas/os do persoal dos servizos centrais da Xunta de Galicia, na escola infantil 0-3 de Vite dependente da Vicepresidencia da Igualdade e do Benestar e do persoal do complexo administrativo da Xunta de Galicia en Vigo, na escola infantil do complexo administrativo da Xunta de Galicia en Vigo para o curso 2008/2009.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 12/03/2008

A Comunidade Autónoma de Galicia ten competencia exclusiva en materia de asistencia social, segundo o disposto no artigo 27.23º do seu Estatuto de autonomía.
A Lei 4/1993, do 14 de abril, de servizos sociais, inclúe, no seu artigo 5.3º, como unha das áreas de actuación os servizos sociais da familia, infancia e mocidade, séndolle atribuídas competencias neste sector á Vicepresidencia da Igualdade e do Benestar a través do Decreto 517/2005, do 6 de outubro.
Así mesmo, a Lei 3/1997, do 9 de xuño, galega da familia, da infancia e da adolescencia, establece no seu artigo 15 b) que a Xunta de Galicia promoverá os recursos destinados á atención á primeira infancia, procurando que dispoñan dos medios necesarios para o seu desenvolvemento integral.
Por outra banda, e dentro da política de fomento da acción social que está levando a cabo a Xunta de Galicia co seu persoal inclúese, entre outras, a atención ás necesidades derivadas da situación familiar. Tales necesidades, apreciadas pola Administración, foron, así mesmo, postas de manifesto en diversas ocasións polas organizacións sindicais con representación entre o citado colectivo.
Polo exposto e sendo consciente a Administración das ditas necesidades e co ánimo de facilitar na medida do posible a conciliación laboral, persoal e familiar das traballadoras e traballadores dos servizos centrais da Xunta e do complexo administrativo da Xunta en Vigo, a Vicepresidencia da Igualdade e do Benestar pon a disposición deste persoal en Galicia a escola infantil 0-3 de Vite e a escola infantil 0-3 do complexo administrativo da Xunta en Vigo, para a atención das/os súas/seus fillas/os de idades comprendidas entre os 0 e os 3 anos.
Por todo o exposto, en virtude das competencias que teño atribuídas
DISPOÑO:
Artigo 1º.-Obxecto.
Esta orde ten por obxecto regular o procedemento de adxudicación de prazas para fillas/os do persoal dos servizos centrais da Xunta de Galicia na escola infantil 0-3 de Vite da cidade de Santiago de Compostela e para fillas/os do persoal do complexo administrativo da Xunta en Vigo na escola infantil 0-3 do complexo administrativo da Xunta en Vigo, dependentes da Vicepresidencia da Igualdade e do Benestar, tanto no relativo ás solicitudes de novo ingreso e de reserva de praza como á cobertura de vacantes que se poidan producir ao longo do curso 2008/2009.
Artigo 2º.-Requisitos.
Para a cobertura destas prazas establécense como requisitos:
-Ser filla/o do persoal dos servizos centrais da Xunta de Galicia ou do persoal do complexo administrativo da Xunta en Vigo ou estar acollida/o legalmente por algunha/algún delas/es.
-Que a/o nena/o estea nacese no momento de presentación da solicitude.
-Ter como mínimo 3 meses de idade na data de ingreso e non ter cumpridos os 3 anos antes do 31 de decembro de 2008.
Artigo 3º.-Servizos.
3.1. Os servizos dos centros desagréganse en dúas opcións: asistencia con comedor e asistencia sen comedor. As/os usuarias/os que opten polo servizo de asistencia sen comedor, ateranse aos horarios establecidos no centro para estes efectos.
A opción de servizos elixida farase constar nos impresos de solicitude de novo ingreso ou renovación de praza, e deberá manterse durante todo o curso salvo circunstancias sobrevidas, debidamente acreditadas, que xustifiquen a necesidade de modificación da opción elixida inicialmente.
3.2. A permanencia das/os nenas/os no centro será con carácter xeral dun máximo de 8 horas diarias, agás causas excepcionais e convenientemente xustificadas que valorará a comisión de baremación a que se refire o artigo 8º desta orde.
Artigo 4º.-Solicitudes.
As solicitudes por parte das/os nais/pais ou representantes legais das/os nenas/os, presentaranse segundo os modelos normalizados recollidos nesta orde:
Anexo I e I bis.-Reserva de praza.
Anexo II e II bis.-Novo ingreso.
Os impresos de solicitude para a escola infantil de Vite facilitaranse no propio centro, na Secretaría Xeral da Igualdade, no rexistro da Consellería da Presidencia, Administracións Públicas e Xustiza e nos enderezos electrónicos (
http://vicepresidencia.xunta.es
) e (http://www.galescolas.net).
Os impresos de solicitude para a escola infantil do complexo administrativo da Xunta en Vigo facilitaranse no propio centro, no Servizo de Igualdade da Delegación Provincial da Igualdade e do Benestar de Pontevedra en Vigo e nos enderezos electrónicos (
http://vicepresidencia.xunta.es
) e (http://www.galescolas.net).
4.1. Reserva de praza.
As nais/pais ou representantes legais das/os nenas/os xa matriculadas/os no centro que desexen renovar praza nel, deberán cubrir o modelo oficial de reserva de praza recollido nesta orde -anexo I ou I bis-, no cal deberán figurar os ingresos económicos actualizados (última nómina e xustificación de ingresos segundo se establece no punto 2 deste artigo para o novo ingreso).
As variacións alegadas neste anexo serán debidamente xustificadas.
Non poderá renovar praza quen no momento de formalizar a súa solicitude manteña algunha mensualidade impagada de calquera curso.
4.2. Novo ingreso.
A solicitude de novo ingreso formularase segundo o modelo oficial recollido nesta orde -anexo II ou II bis-.
Xunto coa solicitude, achegaranse os seguintes documentos:
-Fotocopia do DNI da/o solicitante e, se é o caso, da/o representante legal.
-Fotocopia cotexada do libro de familia, no seu defecto doutro documento que acredite oficialmente a situación familiar.
-Fotocopia cotexada da última nómina en que se acredite estar traballando nos servizos centrais da Xunta de Galicia ou no complexo administrativo da Xunta de Galicia en Vigo.
-Xustificación de ingresos:
A presentación de solicitude comportará a autorización á Vicepresidencia da Igualdade e do Benestar para obter da Axencia Estatal de Administración Tributaria e da Consellería de Economía e Facenda os datos de carácter tributario necesarios para a determinación da renda da unidade familiar. Para estes efectos todas/os as/os membros con ingresos, que compoñen a unidade familiar, deberán asinar o anexo IV ou IV bis desta orde.
Considerarase unidade familiar, para estes efectos, a formada polas/os nais/pais e fillas/os menores de 18 anos, ou fillas/os maiores de 18 cunha minusvalidez superior ao 33%. No caso de familias monoparentais, incrementarase nun 0,8 o número real de membros da unidade familiar.
-No caso de nenas/os con necesidades de apoio específico, informe do correspondente Equipo de Valoración e Orientación da Vicepresidencia da Igualdade e do Benestar en que se indique a necesidade de integración da/o nena/o, se é o caso.
-O certificado do recoñecemento do grao de minusvalidez, se é o caso, só cando non sexa expedido pola Comunidade Autónoma de Galicia. Esta circunstancia só se baremará no caso de ter un grao de minusvalidez recoñecido do 33% ou maior.
Artigo 5º.-Lugar e prazo de presentación de solicitudes.
5.1. O prazo de presentación das devanditas solicitudes será do 12 ao 31 de marzo, ambos os dous incluídos.
Cando a data de remate deste prazo coincida con día non laborable, prorrogarase automaticamente ata o primeiro día laborable.
5.2. As solicitudes de reserva de praza e novo ingreso (anexos I e II) para a escola infantil 0-3 de Vite presentaranse no rexistro da Vicepresidencia da Igualdade e do Benestar e as solicitudes para a escola infantil do complexo administrativo da Xunta de Galicia en Vigo (anexos I bis e II bis) presentaranse no rexistro do complexo administrativo da Xunta en Vigo, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro) modificado pola Lei 4/1999, do 13 de xaneiro (BOE nº 16, do 19 de xaneiro, e BOE nº 30, do 4 de febreiro).
5.3. Con carácter excepcional poderanse presentar solicitudes fóra do prazo establecido no punto 1 deste artigo nos seguintes casos:
a) Nacemento da/o nena/o con posterioridade ao prazo de presentación de solicitudes.
b) Cambio de concello de residencia da unidade familiar.
c) Outras circunstancias que motivadamente aprecie a Secretaría Xeral da Igualdade para as/os solicitantes na escola infantil de Vite ou a Delegación Provincial da Igualdade e do Benestar de Pontevedra para as/os solicitantes na escola infantil do complexo administrativo da Xunta de Galicia en Vigo.
As solicitudes presentadas fóra de prazo deberán ir xunto coa xustificación acreditativa da circunstancia que a motiva. Así mesmo, estarán condicionadas á existencia de prazas dispoñibles para o grupo de idade da/o nena/o.
Artigo 6º.-Emenda.
No caso de que as solicitudes de reserva de praza ou novo ingreso non reúnan os requisitos exixidos, a Secretaría Xeral da Igualdade, no caso das/dos solicitantes na escola infantil de Vite, ou a Delegación Provincial da Igualdade e do Benestar de Pontevedra para as/os solicitantes na escola infantil do complexo administrativo da Xunta de Galicia en Vigo, requirirán a/o interesada/o para que, nun prazo de dez días, corrixa os defectos detectados, con indicación de que, se así non se fixese, terase por desistida a súa petición.
Artigo 7º.-Baremo de admisión.
7.1. Se a demanda supera a oferta de prazas, aplicaráselles a todas as solicitudes o baremo que a continuación se especifica:
a) As/os solicitantes con irmá/án cunha praza renovada no centro para o que solicitan a praza terán prioridade na adxudicación de praza.
b) Criterios económicos:
Renda per cápita mensual (RPC) da unidade familiar (nais/pais e fillas/os), referida ao IPREM (indicador público de rendas de efectos múltiples) vixente:
-Inferior ao 50% do IPREM: 4 puntos.
-Entre o 50% e o 75% do IPREM: 3 puntos.
-Superior ao 75% e inferior ao 100% do IPREM: 2 puntos.
-Igual ou superior ao 100% do IPREM: 1 punto.
Entenderase por RPC o resultado de dividir polo número de persoas que compoñen a unidade familiar (nais/pais e fillas/os) o cociente resultante de dividir por doce a suma dos ingresos totais da unidade familiar.
Para efectos desta orde ten a consideración de ingresos a suma da parte xeral máis a parte especial da base impoñible previa á aplicación do mínimo persoal e familiar do imposto sobre a renda das persoas físicas.
c) Criterios familiares:
-Por ocupación laboral da nai: 1 punto.
-Por ocupación laboral do pai: 1 punto.
-Por familia numerosa: 2 puntos.
-Por familia monoparental: 2 puntos.
-Por nacer a/o nena/o nun parto múltiple: 1 punto.
-Por ter formalizado un acollemento familiar: 1 punto.
-Outras circunstancias sociofamiliares susceptibles de valoración a xuízo da comisión de baremación: ata 3 puntos.
A selección das solicitudes efectuarase en función da puntuación acadada segundo o devandito baremo.
Para estes efectos todos os extremos alegados se acreditarán documentalmente.
No caso de obter igual puntuación daráselle prioridade á renda per cápita máis baixa, e tras a aplicación deste criterio, terán preferencia as solicitudes de asistencia con servizo de comedor.
7.2. Na escola infantil do complexo administrativo da Xunta en Vigo adxudicaranse as prazas conforme a orde de prelación que segue:
1. Persoal da Xunta de Galicia con destino no complexo administrativo de Vigo.
2. Persoal da Xunta de Galicia con destino noutras dependencias da cidade de Vigo.
3. Persoal de servizos do complexo administrativo.
4. Calquera outra persoa que o solicite.
Artigo 8º.-Comisión de baremación.
A comisión de baremación para a escola infantil de Vite terá a seguinte composición:
-Presidente: subdirector xeral da Familia.
-Secretaria/o: xefa/e de sección de Relacións Laborais, dependente da Subdirección Xeral de Réxime Xurídico e Relacións Laborais.
-Vogais:
2 técnicas/os da Secretaría Xeral da Igualdade.
1 funcionaria/o da Secretaría Xeral da Igualdade.
A directora ou director da escola infantil 0-3 de Vite.
1 representante sindical do persoal funcionario.
1 representante sindical do persoal laboral.
A comisión de baremación para a escola infantil do complexo administrativo da Xunta en Vigo:
-Presidente: secretaria/o provincial.
-Secretaria/o: xefa/e do Servizo de Igualdade.
-Vogais:
1 técnica/o do Servizo de Igualdade.
1 funcionaria/o do Servizo de Igualdade.
A directora ou director da escola infantil 0-3 do complexo administrativo da Xunta en Vigo.
1 representante da Xunta de Persoal.
Artigo 9º.-Relación provisional de admitidas/os.
9.1. Unha vez baremadas as solicitudes, a comisión fará pública a relación provisional de admitidas/os e a lista de espera, coa puntuación obtida por cada unha/un das/dos solicitantes. Esta relación poderase consultar nos servizos centrais da Vicepresidencia da Igualdade e do Benestar e da Consellería da Presidencia, Administracións Públicas e Xustiza, no Servizo de Igualdade do complexo administrativo da Xunta en Vigo, nas páxinas web: (
http://vicepresidencia.xunta.es
) e (http://www.galescolas.net) e nos respectivos centros.
9.2. As/os solicitantes poderán efectuar as reclamacións que consideren oportunas no prazo dos dez días naturais posteriores á data da exposición pública da relación provisional.
Artigo 10º.-Relación definitiva de admitidas/os.
10.1. Unha vez examinadas e resoltas as posibles reclamacións, farase pública a relación definitiva de admitidas/os e a lista de espera coa puntuación obtida en cada caso, antes do 31 de maio. Tales relacións exporanse nos servizos centrais da Vicepresidencia da Igualdade e do Benestar e da Consellería da Presidencia, Administracións Públicas e Xustiza, no Servizo de Igualdade do complexo administrativo da Xunta en Vigo, nas páxinas web: (
http://vicepresidencia.xunta.es
) e (http://www.galescolas.net) e nos respectivos centros.
A comisión elaborará a proposta de selección e determinará a tarifa ou as exencións aplicables en cada caso, sempre de acordo coas tarifas en vigor segundo o disposto no artigo 13. Resolverá, no caso da escola infantil de Vite, a/o secretaria/o xeral da Igualdade, e para as solicitudes na escola infantil do complexo administrativo da Xunta de Galicia en Vigo resolverá a/o delegada/o provincial da Vicepresidencia da Igualdade e do Benestar en Pontevedra.
10.2. As resolucións ditadas deberánselles notificar as/aos solicitantes admitidas/os. Estas/es terán que matricularse no centro en que obtivesen a praza segundo o disposto no artigo 11º.
Contra estas resolucións que non esgotan a vía administrativa caberá interpoñer recurso de alzada ante o vicepresidente da Igualdade e do Benestar, no prazo dun mes contado a partir do día seguinte ao da notificación da resolución.
10.3. Con carácter xeral o prazo máximo para resolver o procedemento previsto nesta convocatoria será de 6 meses contados a partir do día seguinte ao da publicación desta orde. Transcorrido o dito prazo sen se ditar resolución expresa, as solicitudes teranse por desestimadas.
Artigo 11º.-Matrícula.
As/os solicitantes admitidas/os disporán dun prazo de dez días naturais, desde o 1 ata o 10 de xuño, ambos os dous incluídos, para matricularse presentando no centro onde obtivesen praza o impreso de matrícula debidamente cuberto acompañado de certificado médico da/o nena/o. O impreso de matrícula facilitarase nos propios centros, así como nas páxinas web (
http://vicepresidencia.xunta.es
) e (http://www.galescolas.net). Para os ingresos fóra do prazo os 10 días naturais contaranse desde o día seguinte ao da notificación da resolución da concesión da praza.
A formalización da matrícula no prazo sinalado é imprescindible para confirmar a praza. Se non se realiza a matrícula da/o nena/o no prazo sinalado, considérase decaída/o na súa solicitude.
Artigo 12º.-Lista de espera.
12.1. A lista de espera estará constituída polas solicitudes de praza correctamente formuladas que non acaden a puntuación necesaria para obter praza, ordenadas segundo a puntuación obtida.
12.2. As baixas producidas ao longo do curso escolar cubriranse coas solicitudes que quedasen en lista de espera en cada grupo de idade, por rigorosa orde de puntuación.
12.3. As solicitudes que, por circunstancias sobrevidas debidamente xustificadas, establecidas no artigo 5º.3, non se presentasen nos prazos fixados nesta convocatoria, serán tramitadas e baremadas para a súa inclusión na lista de espera, e ocuparán o lugar que lles correspondería segundo a puntuación obtida.
Artigo 13º.-Tarifas.
13.1. Para a determinación das tarifas aplicables procederase segundo o establecido no Decreto 70/2002, do 28 de febreiro, polo que se aproba o réxime de prezos dos centros de atención á primeira infancia dependentes da Consellería de Familia e Promoción do Emprego, Muller e Xuventude (DOG nº 52, do 13 de marzo).
13.2. O pagamento de tarifas será mensual e deberanse aboar nos dez primeiros días de cada mes.
13.3. Todas/os as/os usuarias/os aboarán a contía de once mensualidades por curso, salvo as excepcións recollidas na normativa reguladora destes centros.
13.4. No caso de xornadas cunha duración máxima de 4 horas, o prezo que corresponda por asistencia reducirase nun 50 por cento.
13.5. Se por calquera motivo distinto ao período de vacacións anuais, o centro permanecese pechado durante un número superior a quince días hábiles consecutivos, non se aboará a tarifa que corresponda a este período.
13.6. A inasistencia da/o usuaria/o durante un período determinado non supón redución ningunha nin exención da tarifa, mentres non se formalice a baixa correspondente.
Non obstante, e con carácter excepcional, aquelas/es usuarias/os que por motivos de saúde deixen de asistir ao centro temporalmente estarán exentas/os de aboar a cota mensual desde o primeiro día do segundo mes natural seguinte á data de comezo do período de ausencia. Esta suspensión temporal durará ata o día primeiro do mes natural en que a/o usuaria/o se reincorpore. Non obstante se a reincorporación se produce con posterioridade ao día 15 do mes, a cota correspondente ao dito mes reducirase nun 50%. Nestes casos a solicitude de exención da tarifa durante o período que corresponda, xunto coa acreditación documental da circunstancia que a motiva, deberá presentarse ante a Secretaría Xeral da Igualdade se se trata da escola infantil de Vite ou na Delegación Provincial da Igualdade e do Benestar de Pontevedra en Vigo no caso da escola infantil do complexo administrativo da Xunta.
13.7. Ao longo do curso poderase proceder á revisión da tarifa fixada inicialmente, cando concorran e se xustifiquen variacións socioeconómicas na unidade familiar referidas aos seguintes casos:
a) Modificación das variables que determinan os descontos recollidos na normativa vixente en materia de prezos públicos.
b) Variacións nos seus ingresos, soamente se terán en conta as variacións de ingresos cando supoñan unha diminución ou incremento de máis do 20% no cómputo anual fronte aos ingresos declarados na solicitude de praza. Estas variacións deberán ter unha duración temporal dun mínimo de 6 meses para ser tidas en conta e xustificaranse por medio da declaración do IRPF, dun certificado emitido pola Axencia Estatal da Administración Tributaria, dun informe dos servizos sociais do concello de residencia ou por calquera outra documentación que, a xuízo da Delegación Provincial da Vicepresidencia da Igualdade e do Benestar ou da Secretaría Xeral da Igualdade, de ser o caso, xustifique e permita un novo cálculo da renda per cápita da unidade familiar.
Neste senso, a/o beneficiaria/o queda obrigada/o a comunicar calquera variación que se produza ao respecto.
A modificación da tarifa, se é o caso, será resolta pola secretaria xeral da Igualdade para a escola infantil de Vite e pola/o delegada/o provincial no caso da escola infantil do complexo administrativo da Xunta en Vigo e aplicarase a partir do primeiro día do mes natural seguinte ao da data da correspondente resolución.
Artigo 14º.-Baixas.
Causarase baixa no centro por algunha das circunstancias seguintes:
1. Por cumprimento da idade máxima regulamentaria de permanencia no centro.
2. Por solicitude das/os nais/pais ou representantes legais.
3. Por perda da condición de traballadora ou traballador da Xunta de Galicia.
4. Por comprobación de falsidade nos documentos ou datos achegados.
5. Por incompatibilidade ou inadaptación absoluta da/o nena/o para permanecer no centro.
6. Por falta de asistencia continuada durante quince días sen causa xustificada.
7. Por impagamento da cota establecida durante dous meses consecutivos ou tres alternos, calquera que sexa o curso escolar a que se refire a débeda, sen prexuízo da reclamación da débeda polo procedemento regulamentariamente establecido.
As baixas na escola infantil de Vite serán resoltas pola Secretaría Xeral da Igualdade unha vez oídas/os a dirección do centro e mais a/o interesada/o, agás a reflectida no punto 2.
As baixas na escola infantil do complexo administrativo da Xunta en Vigo serán resoltas pola/o delegada/o provincial unha vez oídas/os a dirección do centro e mais a/o interesada/o, agás a reflectida no punto 2. As baixas motivadas polo establecido no punto 5 resolveraas a Secretaría Xeral da Igualdade, por proposta da/o delegada/o provincial, unha vez oída a dirección do centro.
As baixas producidas ao longo do curso escolar por calquera dos motivos anteriormente expostos cubriranse coas solicitudes que quedasen en lista de espera en cada grupo de idade, por rigorosa orde de puntuación.
Disposición adicional
Primeira.-Considérase persoal dos servizos centrais da Xunta de Galicia o persoal que preste servizos na Presidencia, na Vicepresidencia, nas consellerías e nos organismos autónomos de carácter administrativo con sede en Santiago de Compostela.
Disposicións derradeiras
Primeira.-Facúltase a Secretaría Xeral da Igualdade para que dite, no ámbito das súas competencias, as resolucións necesarias para o desenvolvemento e cumprimento desta orde.
Segunda.-Esta orde entrará en vigor o día da súa publicación no Diario Oficial de Galicia.
Santiago de Compostela, 4 de marzo de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "05100D003P017.PDF"